ข้อเสนอแนะบทความ fullpaper\_15\_518\_1569657503 (โมเดลการบริหารจัดการคลังสินค้าอันตรายให้ประสบความสำเร็จ กรณีศึกษา คลังสินค้าอันตรายแห่งหนึ่ง)

1. บทคัดย่อควรเขียนในลักษณะที่กระชับและสื่อสารประเด็นที่สำคัญโดยสรุป เพื่อให้ผู้อ่านสามารถเข้าใจเนื้อหาโดยรวม สิ่งที่ค้นพบในการทำวิจัยนี้ และประโยชน์ที่สามารถนำไปประยุกต์ใช้ได้ของบทความทั้งหมดได้อย่างชัดเจน
2. บทคัดย่อภาษาอังกฤษควรตรวจสอบความถูกต้องของไวยากรณ์
3. บทนำไม่สื่อสารให้ผู้อ่านเห็นถึงความสำคัญที่เกี่ยวข้องกับสินค้าอันตราย เช่น demand และ supply ของสินค้าอันตรายที่เกี่ยวข้องกับการจัดเก็บในสินค้าคงคลังในปัจจุบันเป็นอย่างไร มูลค่าทางเศรษฐกิจมากน้อยเพียงใด มีอัตราการเติบโตเป็นอย่างไร ผลกระทบหรืออันตรายต่อสังคมหากไม่ได้รับการจัดเก็บตามมาตรฐานที่ถูกต้องเป็นอย่างไร หรือแม้แต่ผู้เชี่ยวชาญที่ได้รับการรับรองและสามารถควบคุมหรือดูแลคลังสินค้าอันตรายของประเทศไทยมีจำนวนเท่าใดในปัจจุบัน เนื่องจากมีการจัดเอกสารที่เกี่ยวข้องกับสินค้าอันตรายมาแล้วตั้งแต่ปี 2536 นอกจากนี้ ข้อจำกัดที่เกี่ยวข้องกับวัตถุอันตรายมีประเด็นอะไรบ้าง และประเด็นใดเป็นประเด็นที่ต้องให้ความสำคัญเป็นพิเศษ จึงมีความน่าสนใจในการศึกษา
4. การนำเสนอควรมีการนำเสนอในเชิงรูปภาพ เพื่อให้สื่อสารและเข้าใจได้ชัดเจน เช่น พื้นที่ใดที่มีจำนวนสินค้าอันตรายในปริมาณมากน้อยเพียงใดบ้าง ประเภทของสินค้าอันตรายคือประเภทใด เป็นต้น และมีความน่าสนใจอย่างไร
5. เนื่องจากการนำเสนอที่มาและความสำคัญในบทนำไม่สื่อสารให้เกิดความเข้าใจที่ชัดเจน จึงส่งผลให้เกิดข้อสงสัยเกี่ยวกับวัตถุประสงค์ที่ต้องการศึกษาในงานวิจัยครั้งนี้
6. จากประเด็นของความเข้าใจที่เกี่ยวข้องกับบทนำ ส่งผลต่อความสงสัยในการเลือกขอบเขตที่ศึกษา เหตุใดจึงสนใจศึกษาคลังสินค้าอันตราย 2 แห่งในกรุงเทพมหานคร เนื่องจากไม่สามารถทราบได้จากการอ่านเนื้อหาในส่วนของบทนำว่ามีจำนวนคลังที่อยู่ในเขตพื้นที่กรุงเทพจำนวนกี่แห่ง และแห่งใดมีการจัดเก็บสินค้าอันตรายจำนวนมากหรือน้อยเพียงใด มีความสำคัญมากน้อยเพียงใด เพื่อให้ความสนใจบริหารจัดการให้สามารถแก้ปัญหาที่สนใจและสามารถใช้เป็นแหล่งข้อมูลอ้างอิงและแนวปฏิบัติสำหรับลักษณะงานที่คล้ายคลึงกัน และสามารถเกิดประโยชน์ในทางปฏิบัติที่เด่นชัด
7. การดำเนินการขาดการอ้างอิงทฤษฎีที่เกี่ยวข้องกับการบริหารจัดการสินค้าอันตรายอย่างมาก ส่งผลให้เกิดข้อสงสัยในการบริหารจัดการที่เหมาะสมและสามารถใช้เป็นแนวทางในการดำเนินการหรืออ้างอิงได้ จึงควรดำเนินการทบทวนวรรณกรรมอย่างมากและสรุปรายละเอียดที่เกี่ยวข้องสำหรับการวิจัยให้เกิดความชัดเจนและเด่นชัดมากที่สุด
8. ผลการวิจัยควรนำเสนอที่ชัดเจนและตรงตามวัตถุประสงค์ของการวิจัย เช่น การนำเสนอกลุ่มของวัตถุอันตรายควรนำเสนอในรูปแบบที่กระชับและสื่อสารได้ชัดเจน โดยอาจใช้ตารางหรือแผนภาพเพื่อให้สื่อสารได้ชัดเจนมากยิ่งขึ้น นอกจากนี้ ผลการวิจัยควรนำเสนอผลการปรับปรุงที่ดีขึ้นเมื่อเทียบกับการดำเนินการในปัจจุบันอย่างไร หากไม่ดีขึ้นเป็นผลหรือเกิดจากสาเหตุใด ควรมีการดำเนินอย่างไรให้ประสบความสำเร็จในอนาคต รวมทั้งควรสามารถใช้เป็นแนวทางการปฏิบัติที่ชัดเจนและสามารถดำเนินการได้อย่างต่อเนื่อง แต่ผลการวิจัยที่ศึกษาไม่สามารถสื่อสารหรือนำเสนอให้ผู้อ่านเข้าใจถึงความสำคัญของวิธีการแก้ปัญหา เช่น การวิเคราะห์การใช้ระบบสารสนเทศที่ทันสมัยในปัจจุบันในการควบคุมดูแลหรือการดำเนินการบำรุงรักษาระบบอย่างต่อเนื่องอย่างไร เพื่อให้สามารถดำเนินการได้อย่างมีประสิทธิภาพ หรือวิธีการดำเนินการอื่นๆ แทนการเสนอแนวทางการปิดปรับปรุงระบบ เป็นต้น ซึ่งการวิเคราะห์ต่างๆ ควรมีแนวทางในการพิจารณาในหลายๆ มิติ เช่น ความเหมาะสม คุ้มค่าทางเศรษฐศาสตร์ หรือ สิ่งแวดล้อม เป็นต้น เพื่อให้สามารถเลือกแนวทางในการดำเนินการที่เหมาะสมมากที่สุด
9. ขาดหัวข้อในส่วนของการสรุปผล

**โดยสรุป** การพิจารณาบทความ ผู้ประเมินพบว่า การนำเสนอประเด็นความสำคัญไม่ชัดเจน ไม่บ่งชี้ถึงความน่าสนใจของประเด็นปัญหาที่กำลังศึกษา ระเบียบวิธีวิจัยไม่ชัดเจน ขาดการทบทวนวรรณกรรมอย่างมาก ซึ่งส่งผลต่อความน่าเชื่อถือของการนำไปอ้างอิงและประยุกต์ใช้ในลักษณะงานที่คล้ายคลึงกัน จึงส่งผลต่อความสงสัยด้านประโยชน์ในการนำไปใช้ของบทความฉบับนี้ นอกจากนี้ ควรปรับปรุงการนำเสนอให้ชัดเจนและสื่อสารประเด็นที่สำคัญให้ชัดเจนมากยิ่งขึ้น จึงข้อเสนอให้แก้ไขแล้วส่งกลับมาให้พิจารณาใหม่อีกครั้ง **(Major revision)**